Garðabær á góðum degi . mbl.is / Sigurður Bogi Sævarsson Bæjarstjórn Garðabæjar samþykkti í gærkvöldi tillögu meirihlutans um lækkun fasteignaskatta fyrir árið 2020 . Af átta stórum sveitarfélögum við Faxaflóa hafa þá fimm lækkað fasteignaskatta fyrir næsta ár . Af tólf stærstu sveitarfélögum landsins lækka átta fasteignaskatta á íbúðarhúsnæði en sjö lækka skattana á atvinnuhúsnæði . Enn eykst sérstaða Reykjavíkurborgar , sem er eina sveitarfélagið á höfuðborgarsvæðinu sem heldur fasteignaskatti á atvinnuhúsnæði í lögleyfðu hámarki . Að sama skapi versnar samkeppnisstaða fyrirtækja í Reykjavík samanborið við nágrannasveitarfélögin , segir í umfjöllun Félags atvinnurekenda . Flest sveitarfélög eru nú búin eða í þann veginn að ganga endanlega frá fjárhagsáætlun fyrir árið 2020 . Á fundi borgarstjórnar Reykjavíkur á þriðjudag var felldtillaga borgarfulltrúa Sjálfstæðisflokksinsum að lækka fasteignaskatt á atvinnuhúsnæði úr 1,65% í 1,6% . Reykjavík er þannig eina sveitarfélagið á höfuðborgarsvæðinu sem heldur þessum skatti í lögleyfðu hámarki og skattgreiðslur fyrirtækja í Reykjavík vegna húsnæðis hækka um 4,7% á næsta ári . Þær hafa þá hækkað um 73,3% frá árinu 2014 . Ólafur Stephensen , framkvæmdastjóri Félags atvinnurekenda . Ólafur Stephensen , framkvæmdastjóri Félags atvinnurekenda , segir að félagið fagni að sjálfsögðu öllum lækkunum á álagningarprósentu fasteignaskatts á atvinnuhúsnæði . „ Það vekur þó athygli að í sumum sveitarfélögum er hækkun álagna á atvinnuhúsnæði umtalsverð , þrátt fyrir lækkun skattprósentunnar . Þegar slíkar álögur bætast við aukinn launakostnað gefur auga leið að fyrirtækin eiga erfiðara með að halda óbreyttu verði á vörum og þjónustu , sem gerir svo aftur undirstöður lífskjarasamninganna frá því í vor veikari en ella , “ segir Ólafur á vef Félags atvinnurekenda . Hann segir framgöngu borgaryfirvalda í Reykjavík mikið umhugsunarefni . „ Það er afskaplega miður að stærsta sveitarfélagið , þar sem meirihluti alls skrifstofu - og verslunarhúsnæðis er staðsettur , skuli hlaupast svona undan ábyrgð og sýna aðstæðum fyrirtækjarekstrar svona lítinn skilning , “ segir Ólafur . „ Fyrirtækin mæta allt öðru viðmóti í ýmsum nágrannasveitarfélögum og mörg hljóta að hugsa sér til hreyfings . “